Også på havnen i Aarhus tog vrede byggearbejdere ulovlige metoder i brug.

Torsdag eftermiddag trængte et hold vrede byggearbejdere ind på en byggeplads ved Kgs. Nytorv i København, skriver Avisen.dk.

De klippede kablet på en kran og satte dermed midlertidigt en stopper for for renoveringen af luksushotellet D'Angleterre.

Samtidig blev prestige-byggeriet Navitas på Aarhus havn ramt af en ulovlig blokade, der varede indtil sent torsdag eftermiddag.

Mere af det samme

Begge aktioner er vendt mod Pihl & Søn, og er startskuddet til en langvarig krig mod storentreprenøren, der gennem de seneste år har været storleverandør af sager om lønfusk og sort arbejdel blandt østeuropæiske underentreprenører.

"Det er et signal til Pihl & Søn om, at vi ikke vil finde os i mere - og at de kan forvente mere obstruktion af deres arbejde i den kommende tid," sagde en anonym talsmand efter sabotageaktionen i København til Avisen.dk.

Det uformelle netværk underskriver sig 'Utilfredse bygningsarbejdere', og oplyser, at kampagnen vil vare resten af efteråret.

Netværket undskylder den ulovlige konflikt med, at Pihl & Søn undergraver det danske samfund ved flittig brug af østeuropæiske firmaer med rod i papirerne og kreativ omgang med danske overenskomster.

Pihl & Søn havde torsdag eftermiddag ingen kommentarer til aktionerne i Aarhus og København, men bekræfter over for Avisen.dk, at de har fundet sted.

3F fordømmer aktionerne

3F tager afstand fra dagens aktioner, men erkender, at der formentlig er en del af deres medlemmer at finde i netværket af utilfredse bygningsarbejdere.

"Det fordømmer jeg. Hærværk og ulovlige blokader er simpelthen en forkert måde at føre faglig kamp på. Man opnår ingen resultater, udover at man taber respekt. Vi går ind for at forfølge social dumping med lovlige midler," siger formand for byggegruppen i 3F Peter Hougård Nielsen.

Selv om 3F erklærer sig uenige i metoderne, har fagforbundet i lang tid været i haserne på Pihl & Søn.

Senest har et polsk betonfirma frivilligt indvilliget i at betale en million kroner i bod til 3F for omfattende brud på danske overenskomster under byggeriet af et nyt søfartsmuseum i Helsingør.

Lønfusk og farlige arbejdsforhold

Torsdagens konkrete aktioner er dog rettet mod hotel D'Anglettere, og Aarhus havn, hvor Pihl & Søn er hovedentreprenør på byggeriet af storskolen Navitas og et nyt Bestseller-domicil.

Her har firmaet Budomex været i vælten for lønfusk og forsøg på at skjule arbejdsulykker, og indgik for nylig forlig med 3F om en bod på et ukendt beløb.

Under en kontrolaktion i juni afslørede Skat sort arbejde og socialt bedrageri blandt et virvar af underentreprenører og mindre håndværksfirmaer, der deltager i renovationen af D'Anglettere.